Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 990/13/5511	Žilina, 10.4.2014
EEČ : 2-43-184-2014

U Z N E S E N I E

Trestná vec:	obvinený XXXXX 
Prečin:	Šírenie poplašnej správy podľa § 361 odsek 1, odsek 2 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Dňa 21.11.2013 v čase o 04:26 hod. telefonicky oznámil z telefónneho čísla XXXXX na linku policajného zboru č. 158, že „v obytnom súbore Arboreum, bloku D, v jednom prízemnom trojizbovom byte je bomba“ a následne hovor ukončil.

lebo obvinený nebol v čase činu pre nepríčetnosť trestne zodpovedný

Odôvodnenie:
	Vyšetrovateľ OR PZ, OKP, OVK, Žilina uznesením sp. zn. ČVS:ORP-1180/1-OVK-ZA-2013 zo dňa 21.11.2013 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre prečin šírenia poplašnej správy podľa § 361 ods. 1, ods. 2 Tr. zák. na tom  skutkovom základe, ako je uvedené vo výrokovej časti tohto uznesenia.	

	Po skončení vyšetrovania mi vyšetrovateľ OR PZ, OVK, Žilina predložil spisový materiál s návrhom na zastavenie trestného stíhania podľa § 215 ods. 1 písm. e) Tr. por..

	Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	Nakoľko z vykonaných dôkazov bolo zistené, že na objasnenie skutočnosti dôležitej pre trestné konanie sú potrebné odborné znalosti, konkrétne vyšetrenie duševného stavu obvineného znalcami, boli do konania pribraté znalkyne z odboru zdravotníctvo a farmácia, odvetvie psychiatria, MUDr. Katarína Loncková a MUDr. Ľubica Čapková, ktoré na základe príkazu sudkyne pre prípravné konanie Okresného súdu v Žiline sp. zn. 0Tp 31/2014 vykonali vyšetrenie duševného stavu obvineného XXXXX a o tomto vypracovali znalecký posudok. 

	Zo záverov znaleckého posudku znalkýň z odboru zdravotníctvo a farmácia, odvetvie psychiatria, MUDr. Kataríny Lonckovej a MUDr. Ľubice Čapkovej, ktorými bol vyšetrený duševný stav obvineného XXXXX vyplýva, že obvinený XXXXX trpel v čase spáchania trestného činu ťažkou duševnou poruchou - paranoidnou schizofréniou. V súvislosti s touto ťažkou duševnou poruchou boli v čase skutku jeho schopnosti rozpoznať nebezpečenstvo svojho konania pre spoločnosť a toto svoje konanie ovládať vymiznuté. Vzhľadom ku skutočnosti, že správanie sa obvineného v čase skutku bolo chorobne motivované jeho duševnou poruchou, znalkyne hodnotia jeho pobyt na slobode z psychiatrického hľadiska ako nebezpečný pre spoločnosť a to pre riziko opakovania sa takéhoto správania. Vzhľadom k tomu, že obvinený aktuálne od januára 2014 vykonáva ochranné ústavné psychiatrické liečenie, považujú znalkyne toto opatrenie za dostatočné aj v súvislosti s aktuálnym trestným stíhaním. Obvinený síce chápe trestné konanie, ktoré je proti nemu vedené, ale podstatu tohto trestného konania a hlbšie súvislosti chápe chorobne skreslene. 

  	Vzhľadom k tomu, že obvinený XXXXX, v zmysle záverov znaleckého posudku, trpí závažnou duševnou poruchou a súčasne nemohol v čase spáchania činu rozpoznať protiprávnosť svojho konania a ani ovládať svoje konanie, nie je za vyšetrovaný prečin trestne zodpovedný z dôvodu nepríčetnosti. 

	Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto uznesenia a trestné stíhanie obv. XXXXX som podľa § 215 ods.1 písm. e) Tr. por. zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľuboš Kríž
prokurátor